Diari Oficial de la Generalitat Valenciana


Sumari del DOGV 8228, del 06-02-2018 (2018/655)

RESOLUCIÓ de 15 de gener de 2018, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 45/14-AIA Alcoi.
---------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8228

Data del DOGV
:   06-02-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/655


Data del document
:   15-01-2018

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * Alcoi
    * impacte ambiental

RESOLUCIÓ de 15 de gener de 2018, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 45/14-AIA Alcoi. [2018/655]  
De conformitat amb l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'impacte ambiental, el qual estableix la publicació en el Diari Oficial de la Generalitat Valenciana de la declaració d'impacte ambiental, resolc:  
  
  
Publicar en el Diari Oficial de la Generalitat Valenciana la declaració d'impacte ambiental corresponent a l'expedient 45/14-AIA Alcoi.  
  
  
«Declaració d'impacte ambiental  
Expedient: 45/6693-JAQ.  
Títol: Activitat destinada a l'arreplega, el transport i l'emmagatzematge temporal de residus no perillosos (recuperació de metalls, plàstic i cartó) i bateries d'automoció usades.  
Activitat: gestió de residus perillosos i no perillosos.  
Òrgan substantiu: Ajuntament d'Alcoi.  
Promotor: Salah Eddine Doumari.  
Localització: c/ Filà Verds, 15, polígon industrial la Beniata, Alcoi (Alacant).  
  
Descripció del projecte  
Salah Eddine Doumari, promou una activitat destinada a l'arreplega, el transport i l'emmagatzematge temporal de residus no perillosos (recuperació de metalls, plàstic i cartó) i bateries d'automoció usades, per la qual cosa ha sol·licitat davant de l'Ajuntament d'Alcoi la llicència ambiental, d'acord amb la Llei 2/2006, de 5 de maig, de prevenció de la contaminació i qualitat ambiental.  
L'activitat s'ubicarà en una nau industrial situada al polígon industrial la Beniata, carrer Filà Verd número 15. La nau disposa de connexió amb la xarxa de sanejament del polígon industrial i amb la xarxa de subministrament elèctric i aigua potable.  
La parcel·la té una superfície de 2.074 m² i la nau 824 m², segons el pla cadastral de projecte. La nau té una superfície útil de 573 m² en planta baixa i 115 m² en primera planta. En l'interior de la nau, en la planta baixa es disposa una zona d'arreplega de residus metàl·lics i es preveuen dos contenidors per a emmagatzematge de bateries, homologats per al dit ús, de plàstic rígid resistent i impermeables. La nau té solera de formigó remolinat. En l'exterior, en el pati asfaltat, es col·loquen dos contenidors per a cartó i plàstic i un espai delimitat per a residus d'aparells elèctrics i electrònics (llavadores, eixugadores i llavaplats). Així mateix, es disposa d'una zona coberta. En el pati es disposa d'una bàscula per a pesar camions i en l'interior de la nau una bàscula de menor capacitat.  
  
Tramitació administrativa  
Amb data 27 de març de 2014, s'ha rebut de l'Ajuntament d'Alcoi, l'expedient per a l'avaluació d'impacte ambiental del projecte. Inclou la documentació següent:  
- Projecte per a una activitat destinada a l'arreplega, el transport i l'emmagatzematge temporal de residus no perillosos (recuperació de metalls, plàstic i cartó) i bateries d'automoció usades.  
- Estudi d'impacte ambiental del projecte.  
- Certificat del secretari de l'Ajuntament d'Alcoi, en el qual s'indica que l'expedient ha sigut sotmés a informació pública per un termini de 30 dies, per mitjà d'anunci en el BOP de 6 d'agost de 2013, sense que s'hagen rebut al·legacions.  
  
Consideracions ambientals  
L'activitat s'exercirà en una parcel·la industrial, situada al polígon industrial de la Beniata, a Alcoi. El polígon té accés des de la N-340 i des de la carretera CV-797. L'entorn, junt amb la carretera, és predominantment industrial. Dista als habitatges més pròximes, situats al nord, uns 500 m, i no es preveu afectació sobre la població.  
  
Al sud del polígon industrial, a uns 500 m, està situat el límit del parc natural de la Font Roja, inclòs també en la Xarxa Natura 2000 com a espai LIC i ZEPA de la Xarxa Natura 2000 (serres de Mariola i Carrascar de la Font Roja). En tot cas, el pla d'ordenació de recursos naturals i pla rector d'ús i gestió que regulen l'àmbit del parc i el seu entorn no inclouen el polígon industrial considerat. No es preveu afectació sobre aquest espai natural ni sobre altres elements naturals, donada l'alta antropització de l'entorn concret on es localitza la indústria i la seua bona accessibilitat.  
Al tractar-se d'una nau industrial existent, que no requereix condicionament, no es preveuen impactes ambientals en fase de construcció.  
L'activitat que es desenvolupa és l'arreplega, el transport, l'emmagatzematge temporal de residus no perillosos, la classificació de materials i l'entrega a gestor autoritzat. Entre els residus no perillosos a gestionar, se citen plàstics, paper i cartó, residus metàl·lics i en particular, residus d'aparells elèctrics i electrònics de caràcter no perillós. La gestió de ferralla és una activitat sotmesa a avaluació d'impacte ambiental. Es disposa d'una furgoneta per a l'arreplega de residus en indústries que per cessament d'activitat o renovació necessiten desfer-se de maquinària i instal·lacions. Una vegada en la nau, es procedeix a la selecció i classificació. També es reben residus entregats en la nau per tercers, que es pesen i se'n registra la compra.  
Així mateix, es reben bateries d'automoció (residu perillós) entregades per tercers, que es pesen i emmagatzemen en contenidors amb caràcter previ al seu enviament a gestor autoritzat. Aquests contenidors estan situats en l'interior de la nau industrial.  
La nau industrial disposa de solera de formigó remolinat, la qual cosa impedeix la contaminació del sòl i permet la neteja en cas de vessament. En particular, en cas de vessament de fluid de les bateries, es preveu emprar arena seca, terra o vermiculita o neutralització amb bicarbonat de sodi o calç. El pati exterior està asfaltat.  
S'estima una capacitat de gestió inferior a 10 tones diàries. L'activitat s'exercirà únicament en horari diürn. Les aigües residuals generades seran únicament les dels lavabos i la neteja. L'aigua de pluja es canalitza a una arqueta per a retindre arenes i altres residus inerts prèviament a l'abocament al clavegueram. Els residus generats per l'activitat assimilables a urbans es gestionaran a través del servei municipal d'arreplega. Els residus que requerisquen tractament específic s'entregaran a empreses gestores. S'estima per mitjà de càlculs el compliment dels nivells sonors establits per la normativa en la matèria. L'EIA no preveu cap impacte potencial associat a la gestió de residus, únicament considera l'emissió de gasos de combustió i soroll pels vehicles. S'indica específicament que els contenidors de plàstic i cartó estan en l'exterior però sota coberta de xapa lleugera, la qual cosa evita que es vegen afectats per la pluja.  
Es preveu el control diari dels documents d'acceptació de residus i les entrades i eixides de residus gestionats, com a mesura de seguiment del programa de vigilància ambiental, així com el control de la destinació dels residus generats en el cas d'abandó de l'activitat, per la neteja i desmantellament.  
  
Afectacions legals  
La gestió de residus queda regulada per la normativa en la matèria, en particular, en la Llei 22/2011, de 28 de juliol, en la Llei 20/1986, de 14 de maig, i en la Llei 10/2000, de 12 de desembre, així com el seu desplegament reglamentari.  
El Reial decret 208/2005, de 25 de febrer, regula la gestió dels residus d'aparells elèctrics i electrònics.  
El Reial decret 106/2008, d'1 de febrer, regula la gestió dels residus de piles i acumuladors.  
El Reial decret 9/2005, de 14 de gener, en el seu annex I, enumera les activitats potencialment contaminants del sòl, entre les quals està el comerç a l'engròs de ferralla i productes de rebuig.  
El soroll generat per les activitats queda regulat per la Llei 7/2002, de 9 de desembre, i el Decret 266/2004, de 9 de desembre.  
Tot això, sense perjuí de les autoritzacions que calga obtindre d'altres organismes, de conformitat amb la normativa sectorial que siga aplicable.  
Consideracions jurídiques  
El projecte s'ha sotmés al procediment d'avaluació d'impacte ambiental, d'acord amb l'apartat 6.c.2) de l'annex I del Decret 162/1990, de 15 d'octubre, del Consell de la Generalitat, pel qual s'aprova el reglament per a l'execució de la Llei 2/1989, de 3 de març, d'impacte ambiental, i modificat pel Decret 32/2006, de 10 de març.  
  
L'expedient ha observat els tràmits previstos en el Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental; en la Llei 2/1989, de 3 de març, de la Generalitat Valenciana i en les altres disposicions que se li apliquen.  
L'article cinqué de la Llei 2/1989, de 3 de març, atribueix a l'òrgan ambiental la competència per a la formulació de les declaracions d'impacte ambiental dels projectes a què s'aplique la dita llei.  
L'article 15 del Decret 85/2013, de 28 de juny, del Consell, pel qual s'aprova el Reglament orgànic i funcional de la Conselleria d'Infraestructures, Territori i Medi Ambient, atribueix a la Direcció General d'Avaluació Ambiental i Territorial la competència en matèria d'avaluació ambiental estratègica i de projectes.  
Per tot això, fent ús de les facultats que tinc legalment atribuïdes, formule la següent,  
  
Declaració d'impacte ambiental  
  
Primer  
Estimar acceptable, només als efectes ambientals i sense perjuí de l'obtenció prèvia de les autoritzacions sectorials que se li apliquen, el projecte d'activitat destinada a l'arreplega, el transport i l'emmagatzematge temporal de residus no perillosos (recuperació de metalls, plàstic i cartó) i bateries d'automoció usades, promogut per Salah Eddine Doumari al carrer Filà Verds del polígon industrial la Beniata del terme municipal d'Alcoi (Alacant), sempre que aquest es desenvolupe amb les previsions del projecte, l'estudi d'impacte ambiental i la resta de documentació que hi ha en l'expedient i s'adopten les mesures indicades en l'apartat segon.  
  
Segon  
Addicionalment a les mesures adoptades en el projecte, s'estableixen les condicions següents:  
1. S'obtindrà de l'òrgan competent en matèria de residus l'autorització o la inscripció que corresponga per al desenvolupament de les activitats de transport de residus no perillosos i l'emmagatzematge temporal de residus perillosos i no perillosos, adaptant-se aquestes a les condicions i els terminis que l'esmentat òrgan establisca, d'acord amb la normativa en matèria de residus.  
2. El projecte preveu la gestió de RAEE no perillosos. L'emmagatzematge i el tractament dels RAEE es realitzarà en l'interior de la nau, en zones adequades dotades de superfícies impermeables, amb sistemes per a l'arreplega de vessaments, d'acord amb els requisits tècnics establits en l'annex IV del Reial decret 208/2005, de 25 de febrer, a l'efecte d'evitar abocaments al clavegueram.  
3. L'emmagatzematge de bateries es realitzarà en llocs impermeabilitzats, a cobert o en contenidors adequats, d'acord amb els requisits establits en l'annex III del Reial decret 106/2008, d'1 de febrer, a l'efecte d'evitar abocaments al clavegueram. S'entregaran a empreses autoritzades per a la seua gestió.  
4. Els contenidors emmagatzemats en el pati exterior que continguen residus que puguen ser arrossegats pel vent (residus fàcilment dispersables pel seu escàs pes), disposaran de tapa o es cobriran amb lones per a evitar l'arrossegament pel vent.  
5. Els residus perillosos generats pel funcionament de la pròpia activitat s'emmagatzemaran en contenidors adequats en l'interior de la nau. S'entregaran a empresa autoritzada per a la seua gestió.  
6. La neteja de la nau es realitzarà en sec, i s'evitarà l'arrossegament de residus al clavegueram.  
7. Es disposarà de la preceptiva autorització d'abocament al clavegueram de les aigües sanitàries i de les aigües pluvials.  
8. D'acord amb la normativa en matèria de contaminació acústica, en les condicions i periodicitat establides en aquesta, es realitzarà una auditoria acústica a la posada en funcionament de l'activitat i periòdicament.  
9. El programa de vigilància ambiental incorporarà el control periòdic de les condicions d'impermeabilització de la solera de la nau i l'asfaltat del pati i la neteja periòdica de les instal·lacions. Així mateix, inclourà el control documental de la recepció i l'entrega dels residus. Les accions incloses en el programa de vigilància ambiental hauran de documentar-se, als efectes d'acreditar l'adopció i l'execució de les mesures preventives i correctores proposades i la comprovació de la seua eficàcia.  
10. Qualsevol modificació o ampliació del projecte presentat, haurà de ser comunicada a l'òrgan ambiental competent que establirà, si és procedent, l'aplicació de noves mesures correctores.  
  
Tercer  
Notificar a les persones interessades que contra aquesta resolució, per ser un acte de tràmit, no es pot interposar cap recurs; sense perjuí que puguen utilitzar-se els mitjans que en defensa dels seus drets s'estimen pertinents.  
  
Quart  
Publicar en el Diari Oficial de la Generalitat Valenciana aquesta declaració d'impacte ambiental, d'acord amb el que disposa l'article 28 del citat Decret 162/1990, de 15 d'octubre, del Consell de la Generalitat, pel qual s'aprova el reglament per a l'execució de la Llei 2/1989, de 3 de març, d'impacte ambiental.  
  
València, 2 de maig de 2014.- El director general d'Avaluació Ambiental i Territorial: Juan Giner Corell.»  
  
València, 15 de gener de 2018.- El director general de Medi Natural i d'Avaluació Ambiental: Antoni Marzo i Pastor.